ବେଳାଭୂମିର ଅସୁରକ୍ଷିତ ଅଞ୍ଚଳରେ କୌଣସି ସଚେତନତା ଫଳକ ନ ଥିବାରୁ ଝାଡ଼ଖଣ୍ଡରୁ ଆସିଥିବା ଜଣେ ପର୍ଯ୍ୟଟକଙ୍କ ମୃତ୍ୟୁ ହେଲା ବୋଲି ତାଙ୍କ ପରିବାର କହିଛି । ଚଳିତ ବର୍ଷ ପୁରୀରେ ସମୁଦ୍ରରେ ବୁଡି ମୃତ୍ୟୁ ଘଟିବାର ଏହା ପ୍ରଥମ ଘଟଣା ।
ପୁରୀଃ ସମୁଦ୍ରରେ ନୋ-ବେଦିଂ ଜୋନରେ ଗାଧୋଉଥିବା ବେଳେ ବୁଡି଼ଯାଇ ଝାଡ଼ଖଣ୍ଡରୁ ଆସିଥିବା ଜଣେ ୧୭ ବର୍ଷୀୟ ପର୍ଯ୍ୟଟକଙ୍କ ମୃତ୍ୟୁ ପରେ ବେଳାଭୂମିରେ ସୁରକ୍ଷା ବ୍ୟବସ୍ଥା ଉପରେ ପ୍ରଶ୍ନ ଉଠିଛି । ବେଳାଭୂମିର ସେହି ସ୍ଥାନ ନୋ-ବେଦିଂ ଜୋନ୍ ବୋଲି କୌଣସି ସଚେତନତା ଫଳକ ସେଠାରେ ନ ଥିବାରୁ ଏହି ପର୍ଯ୍ୟଟକ ପରିବାର ସେଠାରେ ଗାଧୋଉଥିଲେ ବୋଲି କହିଛନ୍ତି ।
ନିଜ ଦାଦାଙ୍କ ଆଗରେ ଶୁକ୍ରବାର ଦିନ ଭାସି ଯାଇଥିଲେ ଦୀପକ କୁମାର ନାମକ ଏହି ପର୍ଯ୍ୟଟକ । ସେଠାରେ ଗାଧୋଉଥିବା ସାତ ଜଣଙ୍କୁ ଉଦ୍ଧାର କରାଯାଇଥିବା ବେଳେ ସମୁଦ୍ରର ଅଧିକ ଭିତରକୁ ଚାଲିଯାଇଥିବାରୁ ଦୀପକଙ୍କୁ ଉଦ୍ଧାର କରାଯାଇ ପାରି ନ ଥିଲା । ତାଙ୍କ ମୃତ୍ୟୁ ପରେ ପୁରୀ ବେଳାଭୂମିରେ ଶୋକର ଛାୟା ଖେଳିଯାଇଥିଲା । ଦୀପକଙ୍କ ମୃତ ଦେହକୁ ଚକ୍ରତୀର୍ଥ ବେଳାଭୂମିରୁ ଉଦ୍ଧାର କରିଥିଲେ ଲାଇଫଗାର୍ଡ଼ ଓ ସମୁଦ୍ର କୂଳ ଥାନା ପୋଲିସ ।
ଝାଡଖଣ୍ଡ ବୋକାରୋ ଅଞ୍ଚଳର ପୁର୍ମାଡି଼ ଗ୍ରାମରୁ ଆସିଥିବା ୫୦ ବର୍ଷୀୟ ରମେଶ ସାଙ୍କ ପରିବାରର ଆଠ ଜଣ ଶୁକ୍ରବାର ପୂର୍ବାହ୍ନ ସାଢ଼େ ୧୧ଟାରେ ଚକ୍ରତୀର୍ଥ ବେଳାଭୂମିର ପିଙ୍କ ହାଉସ ସମୁଦ୍ର ପଟେ ଗାଧୋଉଥିବା ବେଳେ ଘଟିଥିଲା ଏହି ଅଘଟଣ । ସେଠାରେ ଲାଇଫଗାର୍ଡ ନ ଥିଲା ଓ ତାହା ନୋ-ବେଦିଂ ଜୋନ୍ ବୋଲି କୌଣସି ମଧ୍ୟ ବୋର୍ଡ ମରାଯାଇ ନ ଥିଲା ବୋଲି କହିଛନ୍ତି ସା ।
"ସ୍ଥାନଟିକୁ ନିରୋଳା ପାଇ ସେଠାରେ ମୋ' ପୁଅ ଦୀପକ କୁମାର, ତା' ଦାଦା ଓ ଖୁଡୀଙ୍କ ସହ ସମୁଦ୍ରସ୍ନାନ କରୁଥିଲେ । ହଠାତ୍ ଏକ ବଡ଼ ଲହଡି ଆସିବା ଫଳରେ ଗାଧୋଉଥିବା ସାତ ଜଣଙ୍କ ମଧ୍ୟରୁ ଜଣେ କୂଳରେ ରହିଯାଇଥିବା ବେଳେ ଛଅ ଜଣ ସମୁଦ୍ର ଭିତରକୁ ଭାସି ଯାଇଥିଲେ । କୁଳରେ ଥିବା ବ୍ୟକ୍ତି ଚିତ୍କାର କରିବାରୁ ପାଖରେ ଥିବା ବେସରକାରୀ ଲାଇଫଗାର୍ଡମାନେ ପାଞ୍ଚ ଜଣଙ୍କୁ ଉଦ୍ଧାର କରିବାରେ ସକ୍ଷମ ହୋଇଥିଲେ । ହେଲେ ଦୀପକ ଭିତରକୁ ଚାଲି ଯାଇଥିବାରୁ ତାଙ୍କୁ ଉଦ୍ଧାର କରାଯାଇ ପାରି ନ ଥିଲା । ସେ ସମୁଦ୍ରରେ କୁଆଡେ ନିଖୋଜ ହୋଇଯାଇଥିଲା," କହିଛନ୍ତି ପେଣ୍ଠକଟା ସ୍ଥିତ ତାଜ୍ ହୋଟେଲରେ ରହୁଥିବା ସା । ଝାଡ଼ଖଣ୍ଡରୁ ଏହି ପରିବାର ଓ ତାଙ୍କ ସମ୍ପର୍କୀୟ ମିଶି ୨୧ ଜଣ ଜାନୁଆରୀ ୨୯ ତାରିଖରେ ପୁରୀରେ ପହଞ୍ଚିଥିଲେ ।
ସ୍ୱର୍ଗଦ୍ୱାରରୁ ଦୀଗବାରେଣୀ ଛକ ପର୍ଯ୍ୟନ୍ତ ସମୁଦ୍ର ବେଳାଭୂମିକୁ ବେଦିଂ ଜୋନ୍ ଘୋଷଣା କରି ସେକ୍ଟର କରାଯାଇ ସକାଳ ୬ଟାରୁ ସନ୍ଧ୍ୟା ୬ଟା ପର୍ଯ୍ୟନ୍ତ ଲାଇଫଗାର୍ଡ ମୁତୟନ କରାଯାଉଛି । ୨୦୨୧ରେ ଏହା ପ୍ରଥମ ଅଘଟଣ ହେଲା । ଗତ ପାଞ୍ଚ ବର୍ଷ ଧରି ପୁରୀ ସମୁଦ୍ରରେ ବୁଡି ଘଟୁଥିବା ମୃତ୍ୟୁ ସଂଖ୍ୟା ନଗଣ୍ୟ ।
"ଯେଉଁମାନେ ବେଦିଂ ଜୋନ୍ ପରିବର୍ତ୍ତେ ଅନ୍ୟ ପଟେ ଗାଧୋଉଛନ୍ତି ସେମାନଙ୍କ ସହ ଏ ଭଳି ଅଘଟଣ ଘଟୁଛି । ୨୦୨୦ ନଭେମ୍ବରରେ ବ୍ଲୁ ଫ୍ଲାଗ ବିଚରେ ଜଣେ ପର୍ଯ୍ୟଟକ ଭାସିଯାଇ ମୃତ୍ୟୁ ବରଣ କରିଥିବା ବେଳେ ଶନିବାର ଦିନ ପିଙ୍କ ହାଉସ ବେଳାଭୂମିରେ ନିଖୋଜ ହୋଇଥିବା ପର୍ଯ୍ୟଟକ ଦୀପକ କୁମାରଙ୍କ ମୃତ ଦେହ ମିଳିଛି । ପୋଲିସ ପକ୍ଷରୁ ଏକ ଅପମୃତ୍ୟୁ ମାମଲା ରୁଜୁ କରାଯାଇଛି । ପର୍ଯ୍ୟଟନ ବିଭାଗ ପକ୍ଷରୁ ଏହି ସବୁ ଅଞ୍ଚଳରେ ନୋ-ବେଦିଂ ଜୋନ ବୋର୍ଡ଼ ଲଗାଇବା ଓ ଗାଧୋଇବା ବେଳେ ଲାଇଫଗାର୍ଡଙ୍କ ସହାୟତା ନେବାକୁ ପର୍ଯ୍ୟଟକମାନଙ୍କୁ ସଚେତନତା ଫଳକରେ ଅନୁରୋଧ କରାଗଲେ ଏ ଭଳି ଅଘଟଣକୁ ରୋକାଯାଇ ପାରନ୍ତା," କହିଛନ୍ତି ଫାୟାର ଅଫିସର୍ ଧନଞ୍ଜୟ ମଲ୍ଲିକ ।
ପୁରୀ ସମୁଦ୍ରରେ ୨୦୨୦ରେ ଦୁଇ ଜଣ ମୃତ୍ୟୁ ବରଣ କରିଥିବା ବେଳେ ୨୦୨୧ ଆରମ୍ଭରୁ ଜଣେ ପର୍ଯ୍ୟଟକ ସମୁଦ୍ର ସ୍ନାନ ସମୟରେ ମୃତ୍ୟୁ ବରଣ କରିବା ଘଟଣା ପର୍ଯ୍ୟଟନ ବିଭାଗର ଅଧିକାରୀମାନଙ୍କ ପାଇଁ ମୁଣ୍ଡ ବ୍ୟଥା ସାଜିଛି । ବେଦିଂ ଜୋନରେ ଲାଇଫଗାର୍ଡଙ୍କ ଯୋଗୁଁ ମୃତ୍ୟୁ ହାର କମ୍ ରହୁଥିବା ଓ ଉଦ୍ଧାର ହେଉଥିବା ଲୋକଙ୍କ ସଂଖ୍ୟା ଶତାଧିକ ଥିବା ଦେଖାଯାଉଛି ।
